དུ་འཕྱང་བའི་རིན་པོ་ཆེའི་ཤར་བུ་དང་། གྱེན་དུ་ཕྱོགས་པའི་མདའ་ཡབ་མཛེས་པས་ཀུན་ནས་བསྐོར་བ། རྩིག་པའི་ཕྱི་རོལ་ནས་འདོད་ཡོན་གྱི་སྟེགས་བུ་ལ་མཆོད་པའི་ལྷ་མོ་རྣམས་མཆོད་པ་འབུལ་བ། ནང་ཀ་བ་བརྒྱད་དང་ལྡན་པའི་སྟེང་རྡོ་རྗེའི་གདུང་གིས་མཛེས་པར་ཕུབ་པ། དབུས་འཕྱུར་བུར་གྱུར་པའི་རྩེ་མོར་རྡོ་རྗེ་རིན་པོ་ཆེའི་ཏོག་གིས་སྤྲས་པ། སྒོ་བཞིའི་ཐད་ཀར་རྟ་བབས་བང་རིམ་བཞི་དང་ལྡན་པའི་སྟེང་དུ་པད་མ་ལ་གནས་པའི་ཆོས་ཀྱི་འཁོར་ལོ་དང་། རིན་པོ་ཆེའི་གདུགས་དང་། རི་དྭགས་ཕོ་མོ་དང་། གཞན་ཡང་གོས་འཕན་དང་། མེ་ཏོག་གི་འཕྲེང་བ་དང་། ཟླ་བ་རླུང་གིས་བསྐྱོད་པ་དང་། རྔ་ཡབ་ནོར་བུའི་ཡུ་བ་ཅན་ལ་སོགས་པ་རྒྱན་དུ་མས་མཛེས་པར་བྱས་པའི་གཞས་ཡས་ཁང་དུ་གྱུར། དེའི་ཕྱི་རོལ་དུ་དུར་ཁྲོད་ཆེན་པོ་བརྒྱད་ནི། ཤར་དུ་གཏུམ་དྲག་གི་དུར་ཁྲོད། བྱང་དུ་ཚང་ཚིང་འཁྲིགས་པ། ནུབ་ཏུ་འུར་འུར་འབར་བ། ལྷོར་འཇིགས་བྱེད་ཐོད་པ་ཅན། བྱང་ཤར་དུ་ཧ་ཧ་རྒོད་པ། ཤར་ལྷོར་དབང་ཕྱུག་གི་ནགས་ཚལ། ལྷོ་ནུབ་ཏུ་མུན་པ་མི་བཟད་པ། ནུབ་བྱང་དུ་ཀི་ལི་ཀི་ལིའི་སྒྲ་སྒྲོག་པའོ། །དེ་རྣམས་ན་གནས་པའི་ཕྱོགས་སྐྱོང་བ་བརྒྱད་ནི། ཤར་དུ་བརྒྱ་བྱིན་དཀར་པོ་གླང་པོ་ཆེ་ལ་ཞོན་པ་རྡོ་རྗེ་འཛིན་པ། བྱང་དུ་གནོད་སྦྱིན་སེར་པོ་རྟ་ལ་ཞོན་པ་དབྱུག་ཐོ་འཛིན་པ། ནུབ་བྱང་དུ་ཆུ་ལྷ་དཀར་པོ་ཆུ་སྲིན་ལ་ཞོན་པ་སྦྲུལ་ཞགས་འཛིན་པ། ལྷོར་གཤིན་རྗེ་སྔོན་པོ་མ་ཧེ་ལ་ཞོན་པ་དབྱུག་ཐོ་འཛིན་པ། བྱང་ཤར་དུ་དབང་ལྡན་དཀར་པོ་གླང་ལ་ཞོན་པ་རྩེ་གསུམ་འཛིན་པ། ཤར་ལྷོར་མེ་ལྷ་དམར་པོ་ར་སྐྱེས་ལ་ཞོན་པ། ཕྱག་བཞི་གཡས་པ་གཉིས་ཀྱི་མཆོག་སྦྱིན་དང་། དབྱུག་གུ་གསུམ་པ། གཡོན་པ་བགྲང་ཕྲེང་དང་རིལ་བ་སྤྱི་ལུགས་འཛིན་པ། ལྷོ་ནུབ་ཏུ་སྲིན་པོ་ནག་པོ་རོ་ལངས་ལ་ཞོན་པ་རལ་གྲི་འཛིན་པ། ནུབ་བྱང་དུ་རླུང་ལྷ་ལྗང་སྔོན་ཤ་བ་ལ་ཞོན་པ་བ་དན་འཛིན་པ། ཐམས་ཅད་རྒྱན་སྣ་ཚོགས་ཀྱིས་བརྒྱན་ཞིང་། རང་དང་འདྲ་བའི་རིག་མས་གཡོན་ནས་འཁྱུད་པ། སྤྱི་བོས་བཅོམ་ལྡན་འདས་ལ་འདུད་པའོ། །རིམ་པ་དེ་ཉིད་ཀྱིས་གནས་པའི་ཤིང་ཆེན་པོ་བརྒྱད་ནི། ཤར་དུ་ཤི་རི་ཥ་སེར་པོ། བྱང་དུ་ཨ་ཤྭངཐ་ལྗང་ཁུ། ནུབ་ཏུ་ཀཾ་ཀ་ལ་དམར་སྐྱ། ལྷོར་ཙུ་ཏ་སྡོན་པོ། བྱང་ཤར་དུ་བྷ་ར་ཏ་སྣ་ཚོགས། ཤར་ལྷོར་ཀ་རན་ཏ་སེར་པོ། ལྷོ་ནུབ་ཏུ་ཧ་རིན་སྔོན་དམར། ནུབ་བྱང་དུ་པར་ཏི་ཀ་ལྗང་ནག དེ་རྣམས་ལ་གནས་པའི་ཞིང་སྐྱོང་བརྒྱད་ནི། ཤར་དུ་ནག་པོ་མདོག་དཀར་གླང་པོ་ཆེའི་གདོང་པ་ཅན། བྱང་དུ་དྲག་པོ་ལྗང་ཁུ་རྟའི་གདོང་པ་ཅན། ནུབ་ཏུ་དྲག་བྱེད་མདོག་དམར་ཆུ་སྲིན་གྱི་གདོང་པ་ཅན། ལྷོ་ན་གནོད་སྦྱིན་ནག་པོ་མ་ཧེའི་གདོང་པ་ཅན། བྱང་ཤར་དུ་ལོག་འདྲེན་དུད་ཁ་ཁྱུ་མཆོག་གི་གདོང་པ་ཅན། ཤར་ལྷོར་ནག་པོ་རྩིབས་མདོག་ར་སྐྱེས་ཀྱི་གདོང་པ་ཅན། ལྷོ་ནུབ་ཏུ་མི་གདུག་པ་མདོག་སྔོན་མིའི་གདོང་པ་ཅན། ནུབ་བྱང་དུ་བཀའ་འདས་ལྗང་ཁུ་ཤ་བའི་གདོང་པ་ཅན། ཐམས་ཅད་ཀྱང་ལྟེ་བ་མན་ཆད་ཤིང་ལ་ནུབ་ཅིང་ལུས་ཕྱེད་ཐོན་པས་གྲི་གུག་དང་ཐོད་པ་འཛིན་པའོ། །ཀླུ་བརྒྱད་ནི། ཤར་དུ་ནོར་རྒྱས་དཀར་པོ། བྱང་དུ་འཇོག་པོ་ལྗང་ཁུ། ནུབ་ཏུ་སྟོབས་ཀྱི་རྒྱུ་དམར་པོ། ལྷོར་པདྨ་ཅན་སེར་པོ། བྱང་ཤར་དུ་པདྨ་ཆེན་པོ་དུད་ཁ། ཤར་ལྷོ་ཧུ་ལུ་ན་ཏ་དམར་པོ། ལྷོ་ནུབ་ཏུ་རིགས་ལྡན་སེར་པོ། ནུབ་བྱང་དུ་དུང་སྐྱོང་ལྗང་ཁུ། དེ་ཐམས་ཅད་ཀྱང་སྟོད་ལྷའི་གཟུགས་ཅན་ཐལ་མོ་སྦྱར་བ། སྨད་སྦྲུལ་འཇུག་འཁྱིལ་བའོ། །སྤྲིན་ཆེན་པོ་བརྒྱད་ནི་ཤར་དུ་སྒྲོགས་པ། བྱང་དུ་སྨུག་པ། ནུབ་ཏུ་མུན་པ་ཅན། ལྷོར་ཀུན་ཏུ་འཁྱིལ་བ། བྱང་ཤར་དུ་འཁྲིགས་པ། ཤར་ལྷོ་གང་བ། ལྷོ་ནུབ་ཏུ་འབབ་པ། ནུབ་བྱང་དུ་དྲག་པོ། རྣལ་འབྱོར་པ་བརྒྱད་ནི་ཤར་དུ་ཨིནྡྲ་བྷུ་ཏི། བྱང་དུ་ཀུ་ཀུ་རི་པ། ནུབ་ཏུ་པདྨ་བཛྲ། ལྷོར་ཀླུ་སྒྲུབ་སྙིང་པོ། བྱང་ཤར་དུ་སཱ་ར་ཧ། ཤར་ལྷོར་ཌོཾ་བྷི་ཧེ་རུ་ཀ ལྷོ་ནུབ་ཏུ་རྡོ་རྗེ་དྲིལ་བུ་པ། ནུབ་བྱང་དུ་ལཱུ་ཡི་པའོ། །གཞན་ཡང་རི་བརྒྱད། མཆོད་རྟེན་བརྒྱད། མེ་བརྒྱད། ཆུ་བརྒྱད། གྲུབ་པ་དང་། རིག་འཛིན་རྣལ་འབྱོར་ཕོ་མོ་དང་། གནོད་སྦྱིན་དང་། རོ་ལངས་དང་། ཤ་ཟ་སྲིན་པོའི་ཚོགས་དང་། བྱ་རྒོད་དང་། ལྕེ་སྦྱང་དང་། རོའི་ཚོགས་ཀྱིས་གང་བའི། ཕྱི་རོལ་དུ་རྡོ་རྗེའི་རྭ་བ། པདྨའི་འཕྲེང་བ། ཡེ་ཤེས་ཀྱི་མེ་རི་ཁ་དོག་སྣ་ལྔ་འབར་བས་བསྐོར་བའི་གཞལ་ཡས་ཁང་གི་དབུས་སུ་སྣ་ཚོགས་པདྨ་འདབ་མ་བརྒྱད་པའི་ཕྱོགས་བཞི་དམར། མེ་རླུང་སེར། བདེན་བྲལ་ལྗང་། དབང་ལྡན་སྔོ། ལྟེ་བ་མཐིང་ཁའི་སྟེང་དུ། ཨ་ཨཱ། ཨི་ཨཱི། ཨུ་ཨཱུ། རི་རཱི། ལི་ལཱི། ཨེ་ཨཻ། ཨོ་ཨཽ། ཨཾ་ཨཿཕྲག་གཉིས་གཡོན་སྐོར་དུ་འཁོར་བ་ལས་ཟླ་བའི་དཀྱིལ་འཁོར། དེའི་སྟེང་དུ། ཀ་ཁ་ག་གྷ་ང་། ཙ་ཚ་ཛ་ཛྷ་ཉ། ཊ་ཋ་ཌ་ཌྷ་ཎ། ཏ་ཐ་ད་དྷ་ན། པ་ཕ་བ་བྷ་མ། ཡ་ར་ལ་ཝ། ཤ་ཥ་ས་ཧ་ཀྵཿཡ་ར་ལ་ཝ་ཌ་དྷ། ཕྲག་གཉིས་གཡས་སུ་འཁོར་བ་ལས་ཉི་མའི་དཀྱིལ་འཁོར། དེ་གཉིས་ཀྱི་དབུས་སུ་ཧཱུྃ་ཡིག་སྔོན་པོ་ལས་འོད་འཕྲོས། འཕགས་པ་མཆོད། སེམས་ཅན་གྱི་དོན་བྱས། ཚུར་འདུས་ཡོངས་སུ་གྱུར་པ་ལས། བཅོམ་ལྡན་འདས་དཔལ་འཁོར་ལོ་སྡོམ་པ་སྐུ་མདོག་དང་རྩ་ཞལ་སྔོན་པོ། གཡོན་ཞལ་ལྗང་ཁུ། རྒྱབ་ཞལ་དམར་པོ། གཡས་ཞལ་སེར་པོ། ཞལ་རེ་རེ་ལ་སྤྱན་གསུམ་གསུམ་དང་ལྡན་པ། ནོར་བུ་དང་སྣ་ཚོགས་རྡོ་རྗེ་དང་། ཟླ་བ་ཕྱེད་པས་མཚན་པའི་རལ་པའི་ཐོར་ཚུགས་ཅན། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ལྔ་བཅུའི་དོ་ཤལ་བྱས་པ་དང་། འཁོར་ལོ་དང་། རྣ་ཆ་དང་། མགུལ་རྒྱན་དང་། ལག་གདུབ་དང་། སྐེ་རགས་དང་། ཐལ་ཆེན་ཏེ་ཕྱག་རྒྱ་དྲུག་གིས་བརྒྱན་པ། ཞལ་མཆེ་བ་གཙིགས་ཤིང་འཇིགས་པར་བྱེད་པ། སྟག་གི་སྤགས་པའི་ཤམ་ཐབས་ཅན། གར་གྱི་ཉམས་དགུ་དང་ལྡན་པ་སྟེ། སྐུ་དཔའ་བ་དང་། སྒེག་པ་དང་། འཇིགས་སུ་རུང་བ། གསུང་རྒོད་པ་དང་། གཤེ་བ་དང་། རྔམ་པ་དང་། ཐུགས་སྙིང་རྗེ་བ་དང་། ཞི་བ་དང་། ངོ་མཚར་བའོ། །རྩ་བའི་ཕྱག་དང་པོ་གཉིས་རྡོ་རྗེ་དྲིལ་བུ་འཛིན་པས་ཡུམ་ལ་འཁྱུད་པ། འོག་མ་གཉིས་ཀྱིས་གླང་པོ་ཆེའི་ལྤགས་པ་རློན་པ་གདེངས་ནས་འཛིན་པ། གཡས་ཀྱི་གསུམ་པ་ཌ་མ་རུ། བཞི་པ་དགྲ་སྟྭ། ལྔ་པ་གྲི་གུག དྲུག་པ་མདུང་རྩེ་གསུམ་པ། གཡོན་གྱི་གསུམ་པ་ན་ཁ་ཊྭཱཾ་ག བཞི་པས་ཐོད་པ་ཁྲག་གིས་གང་བ། ལྔ་པས་རྡོ་རྗེ་ཞགས་པ། དྲུག་པས་ཚངས་པའི་མགོ་བོ་གདོང་བཞི་པ་བསྣམས་པ། དེའི་པང་ན་ཡུམ་རྡོ་རྗེ་རྣལ་འབྱོར་མ་སྐུ་མདོག་དམར་མོ་ཞལ་གཅིག་ཕྱག་གཉིས། སྤྱན་གསུམ་པ་དུམ་བུའི་སྐེ་རགས་ཅན། ཁ་ཊྭཱཾ་ག་དང་ཐོད་པས་མཚན་པའི་ཕྱག་གཡོན་པས་ཡབ་ལ་འཁྱུད་པ། གཡས་རྡོ་རྗེ་དང་བཅས་པའི་སྡིགས་མཛུབ་འཕྱར་བ། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ལྔ་བཅུའི་དོ་ཤལ་ཅན། གཅེར་བུ་སྐྲ་གྲོལ་ཞིང་ཕྱག་རྒྱ་ལྔས་བརྒྱན་པ། བྱིན་པ་གཉིས་ཀྱིས་བཅོམ་ལྡན་འདས་ལ་འཁྱུད་པ། ཤར་གྱི་འདབ་མ་ལ་མཁའ་འགྲོ་མ་སྐུ་མདོག་ནག་མོ། བྱང་དུ་ལཱ་མ་ལྗང་ཁུ། ནུབ་ཏུ་དུམ་སྐྱེས་མ་དམར་མོ། ལྷོར་གཟུགས་ཅན་མ་སེར་མོ། ཤར་སྒོར་ཁཱ་གདོང་མ་ནག་མོ། བྱང་སྒོར་འུག་གདོང་མ་ལྗང་ཁུ། ནུབ་སྒོར་ཁྱི་གདོང་མ་དམར་མོ། ལྷོ་སྒོར་ཕག་གདོང་མ་སེར་མོ། ཤར་ལྷོར་གཤིན་རྗེ་བརྟན་མ་གཡས་སྔོ་གཡོན་སེར། ལྷོ་ནུབ་ཏུ་གཤིན་རྗེ་ཕོ་ཉ་མོ་གཡས་སེར་གཡོན་དམར། ནུབ་བྱང་དུ་གཤིན་རྗེ་མཆེ་བ་མོ་གཡས་དམར་གཡོན་ལྗང་། བྱང་ཤར་དུ་གཤིན་རྗེ་འཇོམས་པ་མོ་གཡས་ལྗང་གཡོན་སྔོ། ལྷ་མོ་དེ་ཐམས་ཅད་ཀྱང་ཞལ་གཅིག་ཕྱག་བཞི་མ། གཡས་གཉིས་གྲི་གུག་དང་ཌ་མ་རུ། གཡོན་གཉིས་ཐོད་པ་དང་ཁ་ཊྭཱཾ་ག་འཛིན་པ། སྐྲ་གྲོལ་ཞིང་ཕྱག་རྒྱ་ལྔས་བརྒྱན་པའོ། །ཞབས་གཡས་བརྐྱང་པས་པད་ཉི་དང་རོའི་གདན་ལ་བཞུགས་པ། ཐོད་པ་དང་རྡོ་རྗེ་འཕྲེང་བས་དབུ་ལ་བརྒྱ་ན་ཅིང་། སྐུ་དྲག་མོའི་གཟུགས་ཅན་རྣམས་སུ་གྱུར། ལྷ་ཐམས་ཅད་ཀྱི་སྤྱི་བོར་ཨོཾ་ལས་འཁོར་ལོ་དཀར་པོ་ཨོཾ་གྱིས་མཚན་པ། མགྲིན་པར་ཨཱཿལས་པད་མ་དམར་པོ་ཨཱཿཡིས་མཚན་པ། སྙིང་ཀར་ཧཱུྃ་ལས་རྡོ་རྗེ་སྡོན་པོ་ཧཱུྃ་གིས་མཚན་པ། ཨོཾ་ཧ་སྙིང་ཁར་རྡོ་རྗེ་སེམས་དཔའ་དཀར་པོ། ན་མ་ཧིཿ དཔྲལ་བར་རྣམ་པར་སྣང་མཛད་སེར་པོ། སྭཱ་ཧཱ་ཧུ་སྤྱི་བོར་རིན་ཆེན་འབྱུང་ལྡན་དམར་པོ། བཽ་ཥྚ་ཧེ་ཕྲག་པ་གཉིས་ལ་ཧེ་རུ་ཀ་ནག་པོ། ཧུཾ་ཧཱུྃ་ཧོ་སྤྱན་གསུམ་ལ་འོད་དཔག་མེད་མཐིང་ཁ། ཕཊ྄་ཧཾ་ཡན་ལག་ཐམས་ཅད་ལ། དོན་ཡོད་གྲུབ་པ་ལྗང་ཁུ། ཐམས་ཅད་ཞལ་གཅིག་ཕྱག་གཉིས་པ་རྡོ་རྗེ་དྲིལ་བུ་འཛིན་པ། ཨོཾ་བཾ་ལྟེ་བར་ཕག་མོ་དམར་མོ། ཧཾ་ཡོཾ་སྙིང་ཁར་གཤིན་རྗེ་མ་སྔོན་མོ། ཧྲིཾ་མོཾ་ཁར་རྨོངས་བྱེད་མ་དཀར་མོ། ཧྲིཾ་ཧྲིཾ་དཔྲལ་བར་སྐྱོད་བྱེད་མ་སེར་མོ། ཧུཾ་ཧཱུྃ་སྤྱི་བོར་སྐྲག་བྱེད་མ་ལྗང་ཁུ། ཕཊ྄་ཕཊ྄་ཡན་ལག་དང་ཉིང་ལག་ཐམས་ཅད་ལ་ཙཎྜི་ཀ་དུད་ཁ། དེ་ཐམས་ཅད་ཀྱང་ཞལ་གཅིག་ཕྱག་གཉིས་གྲི་གུག་དང་ཐོད་པ་འཛིན་པར་གྱུར། མིག་ཏུ་ཨོཾ་ལས་གཏི་མུག་རྡོ་རྗེ་དཀར་པོ། རྣ་བར་ཧཱུྃ་ལས་ཞེ་སྡང་རྡོ་རྗེ་ནག་པོ། སྣ་ལ་ཁཾ་ལས་ཕྲག་དོག་རྡོ་རྗེ་ལྗང་ཁུ། ལྕེ་ལ་མཾ་ལས་འདོད་ཆགས་རྡོ་རྗེ་དམར་པོ། དཔྲལ་བར་ཏྲཱཾ་ལས་སེར་སྣ་རྡོ་རྗེ་སེར་པོ། སྙིང་ཁར་ཧཾ་ལས་དབང་ཕྱུག་རྡོ་རྗེ་སྔོན་པོ། ཐམས་ཅད་ཀྱང་ཞལ་གཅིག་ཕྱག་གཉིས་རྡོ་རྗེ་དང་ཐོད་པ་འཛིན་པར་གྱུར། རང་གི་ཐུགས་ཁའི་ཧཱུྃ་ལས་འོད་འཕྲོས་འཁོར་ལོ་བདེ་མཆོག་ལྷ་བཅུ་གསུམ་གྱི་དཀྱིལ་འཁོར་ལ་དཔའ་བོ་དང་རྣལ་འབྱོར་མའི་ཚོགས་ཀྱིས་བསྐོར་བ་ཕཻཾ། ཛཿཧཱུྃ་བཾ་ཧོཿ དམ་ཚིག་འཁོར་ལོ་དང་གཉིས་སུ་མེད་པར་གྱུར། ཡང་རང་གི་ཐུགས་ཁ་ནས་འོད་འཕྲོས་དབང་གི་ལྷ་རྣམས་སྤྱན་དྲངས། དེ་བཞིན་གཤེགས་པ་ཐམས་ཅད་ཀྱིས་བདག་ལ་དབང་བསྐུར་དུ་གསོལ། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀུན་གྱིས་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུྃ། དབང་བསྐུར་བའི་ཆུས་ལུས་གང་། དྲི་མ་དག་ཆུའི་ལྷག་མ་ཡར་ལུད་པ་ལས། གཙོ་བོ་ལ་མི་བསྐྱོད་པ། ཡུམ་ལ་རྣམ་པར་སྣང་མཛད། ཕྱོགས་མ་བཞི་ལ་རིན་ཆེན་འབྱུང་ལྡན། སྒོ་མ་བཞི་ལ་སྣང་བ་མཐའ་ཡས། མཚམས་མ་བཞི་ལ་དོན་ཡོད་གྲུབ་པས་དབུ་བརྒྱན་པར་གྱུར། རྩ་སྦྱང་བ་ནི་ཨཱ་ལི་ཀཱ་ལི་ངག་ཏུ་བརྗོད་པས། ཡི་གེ་དེ་རྣམས་པདྨའི་སྐུད་པ་ལྟར་ཕྲ་ཞིང་ཕྲ་བ་ལ་རྩ་གཉིས་ཀྱི་ལམ་ནས་བརྒྱུད་དེ་སྣ་སྒོ་ལ་ཐུག་གི་བར་དུ་གང་བར་གྱུར། ལག་པ་གཡས་པའི་མཐིལ་དུ་ཨོཾ་ལས་ཉི་མའི་དཀྱིལ་འཁོར་ཨོཾ་གྱིས་མཚན་པ་ལས་འོད་འཕྲོས་གཟུང་བའི་རྣམ་རྟོག་བཅོམ། གཡོན་པའི་མཐིལ་དུ་ཨཱ་ལས་ཟླ་བའི་དཀྱིལ་འཁོར་ཨཱཿ མཚན་པ་ལས་འོད་འཕྲོས་འཛིན་པའི་རྣམ་པར་རྟོག་པ་བཅོམ། མཐེ་བོང་བསྣོལ་བའི་ཁར་ཧྲཱིཿདུད་ཁ། དེ་ལས་འོད་འཕྲོས། གྲུབ་པ་བཅུད་ཀྱི་བདུད་རྩི་བཀུག་ཆང་ལ་ཐིམ་པར་གྱུར། ཧ་ཧོཿཧྲིཿརང་གི་ལག་པའི་ལྷ་གཞལ་ཡས་ཁང་དུ་གྱུར་པའི་དབུས་སུ། ཨོཾ་བཾ་ཧཾ་ཡོཾ་ཧྲིཾ་ཧྲིཾ་ཧུཾ་ཧཱུྃ་ཕཊ྄་ཕཊ྄། ཨོཾ་བཾ་ཕག་མོ་དམར་མོ། ཧཾ་ཡོཾ་གཤིན་རྗེ་མ་སྔོན་མོ། ཧྲིཾ་མོཾ་རྨོངས་བྱེད་མ་དཀར་མོ། ཧྲིཾ་ཧྲིཾ་སྐྱོང་བྱེད་མ་སེར་མོ། ཧུཾ་ཧཱུྃ་སྐྲག་བྱེད་མ་ལྗང་ཁུ། ཕཊ྄་ཕཊ྄་ཙཎྜི་ཀ་དུད་ཁ། མཐེ་བོང་ལ་སོགས་པའི་ཁར། ཨོཾ་ཧཿ ན་མ་ཧི། སྭཱ་ཧཱ་ཧུ། བཽ་ཥ་ཊ་ཧེ། ཕཊ྄་ཧཾ། ཨོཾ་ཧ་རྡོ་རྗེ་སེམས་དཔའ་དཀར་པོ། ན་མ་ཧི་རྣམ་པར་སྣང་མཛད་སེར་པོ། སྭཱ་ཧཱ་ཧུ་རིན་ཆེན་འབྱུང་ལྡན་དམར་པོ། བཽ་ཥ་ཊ་ཧེ་ཧེ་རུ་ཀ་ནག་པོ། ཕཊ྄་ཧཾ་དོན་ཡོད་གྲུབ་པ་ལྗང་ཁུ། དེ་རྣམས་འཁོར་ལོའི་ལྟེ་བའི་ཚུལ་དུ་བྱས་ནས། དེ་བས་དམའ་ཞིང་རྒྱ་ཆེ་བར་ཐུགས་ཀྱི་འཁོར་ལོ་རྩིབས་བརྒྱད་མུ་ཁྱུད་རྡོ་རྗེའི་ཕྲེང་བས་སྐོར་བ་ལ། ལྷ་སྔོན་པོ་ཡབ་ཡུམ་ཞལ་སྦྱོར། དེ་ལས་དམའ་ཞིང་རྒྱ་ཆེ་བར། གསུང་གི་འཁོར་ལོ་དམར་པོ་རྩིབས་བརྒྱད་མུ་ཁྱུད་པདྨའི་ཕྲེང་བས་བསྐོར་བ་ལ། ལྷ་དམར་པོ་ཡབ་ཡུམ་ཞལ་སྦྱོར་བརྒྱད། དེ་ལས་དམའ་ཞིང་རྒྱ་ཆེ་བར། སྐུའི་འཁོར་ལོ་དཀར་པོ་རྩིབས་བརྒྱད་མུ་ཁྱུད་འཁོར་ལོའི་ཕྲེང་བས་བསྐོར་བ་ལ། ལྷ་དཀར་པོ་ཡབ་ཡུམ་ཞལ་སྦྱོར་བརྒྱད། དེ་རྣམས་ཐམས་ཅད་ཀྱང་ཞལ་གཅིག་ཕྱག་གཉིས་པ། ཡབ་རྣམས་རྡོ་རྗེ་དྲིལ་བུ་འཛིན་པས་ཡུམ་ལ་འཁྱུད་པ། ཡུམ་རྣམས་གྲི་གུག་ཐོད་པ་འཛིན་པས་ཡབ་ལ་འཁྱུད་པ། ཡབ་ཡུམ་གཉིས་ཀའང་རུས་པ་དང་རིན་པོ་ཆེའི་རྒྱན་གྱིས་བརྒྱན་པའི། དཔྲལ་བར་ཨོཾ། མགྲིན་པར་ཨཱཿཐུགས་ཁར་ཧཱུྃ། ཨོཾ་ཧ། ན་མ་ཧི། སྭཱ་ཧཱ་ཧུ། བཽ་ཥ་ཊ་ཧི། ཕཊ྄་ཧཾ། ཨོཾ་བཾ་ཧཾ་ཡོཾ་ཧྲི་མོཾ་ཧྲིཾ་ཧྲིཾ། ཧཱུྃ་ཧཱུྃ་ཕཊ྄་ཕཊ྄། མིག་ཏུ་ཨོཾ། རྣ་བར་ཧཱུྃ། སྣ་ལ་ཁཾ། ལྕེ་ལ་ཨཾ། དཔྲལ་བར་ཏྲཾ། སྙིང་ཁར་ཧཱུྃ། ཕཻཾཿཛཿཧཱུྃ་བཾ་ཧོཿསངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་ལྷག་པའི་ལྷ་ལ་མངོན་པར་དབང་བསྐུར་དུ་གསོལ། ཇི་ལྟར་བལྟམས་པ་སོགས་ཀྱིས་དབང་བསྐུར་བས། དྲི་མ་ཐམས་ཅད་དག་ཆུ་ལྷག་མ་ཡར་ལུད་པ་ལས་རྒྱལ་བ་རིགས་ལྔས་དབུ་བརྒྱན། ཨོཾ་གུ་རུ་ཤྲཱི་སརྦ་བཱི